
                                                                                                                                             Проект
Е Т И Ч Е Н    К О Д Е К С      
НА ОБЩИНСКИЯ СЪВЕТНИК

за МАНДАТ 2023-2027 г.
І. Въведение и обосновка

Общинският съвет е колективен орган на местното самоуправление, който се избира от жителите на общината (чл.18 от ЗМСМА) и  се състои от избраните общински съветници.

Общинските съветници изпълняват своите задължения в рамките на закона и съобразно мандата, даден им от избирателите, и са отговорни пред местната общност, включително и пред избирателите, които не са гласували за тях.

Развитието и просперитета на общината зависят от осъществяването на ефективно и отговорно местно самоуправление, както и от успешно сътрудничество между населението на общината и нейните избраници - общинските съветници. Нашата основна задача е да формираме и провеждаме единна политика за развитие на общината, а на населението да предлагаме бързи, качествени и ефективни общински услуги. За да изпълняваме успешно тази основна наша мисия, ние всички следва да спазваме съзнателно и отговорно посочените в Етичния кодекс морални ценности, като нравствен и професионален дълг, както към самите себе си, така и към общността и населението на които служим.

Уважението на общинските съветници към дадения им от избирателите мандат изисква приемането и спазването на етични стандарти от тях, което изгражда доверие между местните политици и гражданите, и гарантира прозрачност и отговорност на управлението.

Етичният кодекс на общинския съветник съдържа основни морални и етични норми, които служат като стандарт и модел на поведение на общинския съветник, при упражняване и изпълнение на неговите права и задължения (чл.33 и чл.36 от ЗМСМА).

ІІ. Съдържание  на  Етичния  кодекс
Чл.1.   Настоящият Етичен кодекс обхваща:

1. Принципи на работа на общинския съветник.

2. Отношение на общинските съветници към обществеността.

3. Етични стандарти за поведение на общинския съветник.

4. Поведение на общинския съветник в залата.
5. Обявяване на получени подаръци.
6. Сигнали. Контрол. Санкции.
7. Отчет за дейността.
ГЛАВА ПЪРВА 
 Принципи на работа на общинския съветник
Чл.2. (1) Работата на общинския съветник е призвание, дълг и отговорност:

 (2) Общинският съветник е длъжен да осъществява дейността си при спазване на правилата на Етичния кодекс на общинските съветници.
Чл.3. Законност.

(1) Общинският съветник е длъжен да спазва Конституцията и законодателството на страната, международните актове влезли в сила у нас, Правилника за работа на ОбС и др., като защитава интересите на хората и общината по съвест и вътрешно убеждение.

(2) Общинският съветник има право и е длъжен да присъства на заседанията на общинския съвет и постоянните комисии, в които е избран и да участва активно в обсъждането и решаването на всички въпроси, да внася докладни и  проекти за решения.
(3) При изпълнение на своите отговорности общинският съветник служи на обществения интерес, като с поведението си е длъжен да изгражда  отношения на доверие между местната власт и гражданите. 

(4) Общинският съветник работи за защита интересите на гражданите на Община Кнежа, като поведението му се основава на принципите на законност, честност и почтеност, равнопоставеност, лоялност, безпристрастност, отговорност, конфиденциалност, колегиалност и учтивост.
(5) Общинският съветник е длъжен да изпълнява функциите си компетентно, обективно и добросъвестно, като се стреми непрекъснато да подобрява работата си в интерес на гражданите на Община Кнежа.

(6) Общинският съветник е длъжен да следва поведение, което не накърнява престижа на Общинския съвет, не само при изпълнение на служебните си задължения, но и в своя обществен и личен живот.
Чл.4. Публичност.
(1) Работата на общинския съвет и общинския съветник трябва да бъде открита, прозрачна и публично известна с действията си и решенията.

(2) Общинският съветник е длъжен да поддържа постоянна връзка с избирателите си и всички граждани, и да ги информира за действията и решенията на общинския съвет.

(3) Общинският съветник е длъжен да не разкрива информация, която е  държавна или служебна тайна, както и да не разгласява сведения, отнасящи се до личния живот и доброто име на гражданите.

(4) Общинският съветник  има право да изисква прозрачност и публичност за действията и решенията на общинския съвет, кмета и общинската администрация, и да ги насърчава и подкрепя.

(5) Участието на общинския съветник в комисии по търгове, продажби, сключване на договори и т.н. е необходимост и показател за прозрачност и публичност в работата на общинския съвет и  общинската администрация.
Чл.5. Прозрачност:

Общинският съветник е длъжен да оповестява мотивите си и да обосновава действията си в изпълнение на своите задължения, като разкрива предварително интересите, които ще бъдат засегнати или защитени в резултат на неговите действия.

Чл.6. Независимост:

Общинският съветник е длъжен да вземе самостоятелни решения, без да търси финансова или материална изгода за себе си или за други лица.

Чл.7. Политическа безпристрастност:

(1) Общинският съветник е длъжен при всяко свое действие да се ръководи от интересите на цялото население в общината, без оглед на политическите убеждения и пристрастия на избирателите;

(2) Общинският съветник е представител не само на своите избиратели, а на цялото население на общината.

Чл.8. Безпристрастност:

(1) Общинският съветник не може да отдава специално отношение или предимство на което и да било физическо или юридическо лице, различно от това, което дължи на всяко друго;

(2) Еднаквото отношение към всички граждани, без каквито и да били привилегии, за когото и да било, е необходимост и задължение от всеки съветник, като залог за безпристрастност към отделна личност или партийна принадлежност.

Чл.9. Уважение към гражданите:
Общинският съветник е длъжен винаги да се отнася с дължимото уважение към гражданите. Той не може да проявява пристрастно или дискриминационно отношение, основано на раса, националност, етническа принадлежност, социален произход, възраст, материален статус, политически пристрастия, религиозни вярвания.

Чл.10.Уважение към институциите:

(1) При изпълнение на своите функции общинският съветник е длъжен да зачита правомощията на всички други институции. 

ГЛАВА ВТОРА 
Отношение на общинския съветник към обществеността.

Чл.11.(1) Общинският съветник е отговорен и се отчита пред гражданите на общината по време на своя мандат.

(2) Задължение на общинският съветник е да бъде отзивчив на всяко запитване от обществеността по отношение на изпълнението на своите функции и основанията за действията му.
Чл.12.(1) При изпълнение на своите функции общинският съветник е длъжен да демонстрира уважение към ролята на изпълнителните органи в местната администрация.

(2) Общинският съветник не може да иска от общинските служители да вземат решения и мерки, които дават предимство на лица или група лица с цел получаване на лична изгода за това.

Чл.13.(1) Общинският съветник е длъжен да бъде отзивчив и да отговаря открито и изчерпателно на всички запитвания от медиите във връзка  с изпълнението на своите функции.
(2) Общинският съветник няма право да разгласява конфиденциална информация, станала му известна в процеса на работа. Той подписва Декларация за конфиденциалност (Приложение 1 ).
ГЛАВА  ТРЕТА 
 Етични стандарти на поведение на общинския съветник.

Обществен дълг и личен интерес
Чл.14.(1) Общинският съветник, във връзка с чл.37 от ЗМСМА, не може да участва при вземане на решения от общинския съвет, които се отнасят до негови лични интереси или на негов съпруг (а) и роднини по права и съребрена линия до четвърта степен включително и сватовство до втора степен, както и по въпроси, отнасящи се  до интереси на  лица, с които се намира в особени отношения (съжителство, бизнес съсобственост), които изграждат съмнения за наличието на пряк или косвен материален, или нематериален интерес.
(2) Ако са налице такива обстоятелства, съветникът не участва в гласуването, чрез самоотвод.
(3) Искане за отвод може да направи всеки съветник, комуто са известни тези обстоятелства.
(4) Общинският съветник решава дали са налице основания по чл.37 от ЗМСМА. При наличие на конфликт на интереси може да отложи вземане на решение и възлага на Комисията по етика да изясни обстоятелствата.

Чл.15.(1) Общинският съветник не може да използва положението си за лична изгода или да защитава интереси на друго лице пред общинския съвет и неговите комисии, освен ако не е в обществен интерес.
(2) Общинският съветник няма право да участва в обществени поръчки, сключване на приватизационни договори, разпореждане с общинско имущество, за да придобие лични облаги или причини другиму вреда.

(3) Няма право да използва положението си за получаване на специални привилегии, освобождаване от задължения, лични придобивки, избягване на последствия от свои или на други незаконни действия.

 (4) Няма право да приема подарък или друга облага за да извърши (не извърши) действие, като съветник. 
Чл.16. При гласуване на всяко решение, общинският съветник се ръководи само от преценката за справедливост и обществен интерес, като спазва законовите правила и процедури.

Чл.17.(1) Общинският съветник е длъжен да следи за спазване на бюджетната и финансова дисциплина и ефективното управление на  публичните средства и общинската собственост.

(2) Общинският съветник не може да препоръчва за назначаване или за повишаване свои близки на постове в общинската администрация и в търговски дружества с общинско участие.

ГЛАВА ЧЕТВЪРТА 
Поведение на общинския съветник в залата
Чл.18. Общинският съветник е длъжен да спазва поведение, с което утвърждава авторитета на общинския съвет и повишава доверието в местното самоуправление. 

Чл.19.(1) Общинският съветник е длъжен да заеме мястото си в залата до определения начален час на заседанието на съвета или постоянната комисия.
(2) Всеки съветник е длъжен да се явява на заседанията в приличен външен вид, без да е употребявал алкохол или други възбуждащи вещества и да взема активно участие в обсъжданията, предлагането и вземането на решенията с гласуване по разглеждания материал.

Чл.20. Общинският съветник няма право: да прекъсва изказващите се на заседанията на общинския съвет и постоянните комисии; да взема думата без да му е дадена от председателя; да отправя лични нападки и оскърбителни думи, жестове или заплахи против когото и да било; да разгласява данни, отнасящи се до личния живот и увреждащи доброто име на гражданите; да има непристойно поведение или да извършва постъпки, които нарушават тишината и реда на заседанието в залата.
Чл.21. За нарушенията на реда и правилника по време на заседанията председателя на общинския съвет или на постоянната комисия, имат право да прилагат спрямо нарушителите следните дисциплинарни мерки.

 (1) Забележка - прави се на всеки съветник, който се е обърнал към друг съветник в залата или присъстващи служители и гости с оскърбителни думи.

 (2) Отнемане на думата – прави се при изтичане на времето му за изказване и направеното напомняне за това, при което той продължава изложението си или продължава да нарушава реда в залата.

(3) Отстраняване от заседание до следващото гласуване може да направи председателя на общинския съвет или председателстващия към всеки съветник, който:

· Възразява по груб начин срещу наложените му наказания или продължава да нарушава реда;

· Призовава към насилие и опити за саморазправа;

· Оскърбява съветници или общинския съвет.

Чл.22. Дисциплинарните наказания се отбелязват в протокола на съответното заседание.
ГЛАВА ПЕТА
Обявяване на получени подаръци.
      Чл. 23. (1) Всеки общински съветник, който, представлявайки Общински съвет – Кнежа като официално лице, получи подарък, извън обичайните рекламни офис-материали, сувенири и книги, е длъжен в срок от 10 календарни дни да уведоми писмено Постоянната комисия с ресор Етика при Общинския съвет чрез уведомление по приложен образец              (Приложение 2). За допустима стойност на подаръците се приема 100лева / 51,13евро. Подаръци, надвишаващи горепосочената стойност, се предават в деловодството при звеното за подпомагане работата  на Общинския съвет. 

        (2) Тези подаръци стават собственост на Община Кнежа след приемането им. 

ГЛАВА ШЕСТА
 Сигнали. Контрол. Санкции.

Сигнали

         Чл.  24. (1)  Лица, на кото е станало известно наличието на нарушение на етични правила от този Кодекс, могат да подават подписани сигнали и/или жалби в писмена форма до Постоянната комисия с ресор Етика при Общински съвет – Кнежа. Сигналите и/или жалбите не трябва да са анонимни.

        (2) Комисията е длъжна, при поискване от страна на подалия сигнала и/или жалбата, да запази самоличността му в тайна. 

Контрол

         Чл. 25. (1) Контролът за спазване на нормите от настоящия Етичен кодекс се осъществява от Постоянната комисия с ресор Етика при Общински съвет – Кнежа. 

         (2) Комисията проучва и проверява всички сигнали и/или жалби за нарушения на този Етичен кодекс, кото отговарят на изискванията, посочени в чл. 22б, ал. 1,  в срок не по-късно от 14 дни след тяхното постъпване.

        (3) В случаите, когато Комисията стигне до заключение, че съдържащите се в сигнала и/или жалбата оплаквания са неоснователни, прекратява производството по проверката, като изготвя мотивирано писмено заключение до подателя им и до общинския съветник, срещу когото са били насочени.

       (4) Когато Комисията констатира нарушение на този Кодекс, предоставя възможност на общинския съветник, срещу когото са били насочени жалбата и/или сигнала, да отговори на оплакванията и да се защити, след което подготвя мотивирано писмено заключение. То се предоставя задължително на подателя им и на общинския съветник, срещу когото са били насочени жалбите.

        (5) В случаите, когато заключението на Комисията е за наличие на нарушение на този Кодекс, тя изготвя мотивирано предложение до Общинския съвет, да наложи на извършителя санкция от изброените в чл. 26.
         (6) Ако Комисията прецени, че произнасянето по сигнала и/или жалбата,  е извън нейните правомощия или, че извършеното деяние осъществява състава на престъпление или административно нарушение, прекратява проверката и изпраща всички събрани материали на съответния компетентен орган.  

          (7) Решенията по ал.5 се приемат от Общинския съвет с мнозинство повече от половината от общия брой на съветниците.   

Санкции

Чл. 26. (1) За нарушение на Етичния кодекс, по предложение на Постоянната комисия с ресор Етика, Общинският съвет налага на общинските съветници следните санкции:

1. предупреждение;

2. порицание;

3. публикуване на решението на Общинския съвет, с което се налагат санкциите по т.т. 1 и 2, в интернет страницата на Община Кнежа. 

          (2) Предвидените в ал.1 санкции, могат да се налагат самостоятелно и/или комулативно.

Чл.27. Общинският съветник е длъжен да следва този Етичен кодекс, като декларира, че има волята да спазва неговите разпоредби и работи за неговото популяризиране сред местната общност.
ГЛАВА СЕДМА
Отчет за дейността
Чл.28. Етичната комисия има широки правомощия в областта на етичния контрол. Тя се занимава с неетично поведение като грубост, неуважение, непрофесионализъм в отношенията с граждани и колеги, нарушения на етичните принципи като непрозрачност, неотчетност, проблеми в работата на съвета като систематични закъснения, чести отсъствия, неподготвеност, неучастие в дебатите, както и неправомерно използване на общински имущества за лични цели. Етичната комисия има правомощия да проведе пълна процедура от приемането на сигнала за неетично поведение на общинския съветник до налагането на санкция.
   Чл.29.  В общинския съвет функционира постоянна комисия в съответствие със Закона за противодействие на корупцията (ЗПК). Към постоянната комисия на общинския съвет се насочват сигнали за случаи, предвидени в ЗПК. Правомощията на постоянната комисия на общинския съвет съгласно ЗПК, са :

За общинските съветници и кметовете:
1. Приемане на декларации за несъвместимост (чл. 49, ал. 2)

2. Изготвяне на информация за производства по конфликт на интереси (чл. 90, ал. 2, т. 3)

За кметовете на кметства:
3. Приемане на декларации (§ 2, ал. 2)

4. Извършване на проверка на декларации (§ 2, ал. 5)

5. Установяване на конфликт на интереси и налагане на санкции (§ 2, ал. 8)

6. Съставяне на актове за административни нарушения (§ 2, ал. 10) - от председателя на комисията

     Чл.30. (1) Етичната комисия изготвя Годишен отчет. Той съдържа подробен анализ на дейността през годината, препоръки за подобряване на етичните стандарти и предложения за актуализация на етичния кодекс.
    (2). В отчета на комисията се включва информация за броя на подадените сигнали за неетично поведение, за конфликт на интереси и за корупция на общински съветници и други нарушения на Етичния кодекс на общинските съветници, както и за предприетите действия по тях. Информацията се оповестява публично на интернет страницата на съответния общински съвет след разглеждането на отчета.
    (3). Годишният отчет се разглежда в открито заседание на общинския съвет и се публикува за широката общественост.

    (4). За осигуряване на обратна връзка с гражданите комисията организира периодични срещи с представители на гражданското общество, медиите и заинтересованите организации. Тези срещи помагат за идентифициране на проблемни области и за повишаване на обществената информираност за работата на комисията.

    Чл.31.   Влезлите в сила актове на съответните компетентни органи, с които се установяват нарушения на Етичния кодекс на общинските съветници, несъвместимост, конфликт на интереси или корупция на общински съветници, се оповестяват публично на интернет страницата на съответния общински съвет при спазване на нормативните изисквания за защита на личните данни.
     Чл.32. (1) Правилното документиране на дейността на етичната комисия е от съществено значение както за осигуряване на прозрачност, така и за защита при евентуални обжалвания. Всички документи трябва да се водят по установени стандарти и да се съхраняват в архива на общинския съвет.
   (2). Досиетата по отделните случаи трябва да съдържат всички документи, свързани със случая, включително първоначалния сигнал, кореспонденцията със засегнатите лица, протоколите от заседанията, доказателствените материали и окончателното решение. За тези досиета следва да се определи срок за съхранение в архив след приключване на случая.

    (3). Протоколите от заседанията на комисията трябва да отразяват подробно дискусиите и мотивите за взетите решения. При заседания с участие на външни лица е препоръчително да се правят аудиозаписи, които да се прилагат към протоколите.

    (4). За осигуряване на дигитална сигурност е важно всички електронни документи да се съхраняват с подходящи средства за защита и да се правят редовни резервни копия. Достъпът до електронните архиви трябва да бъде ограничен до упълномощените лица.

ПРЕХОДНИ  И   ЗАКЛЮЧИТЕЛНИ  РАЗПОРЕДБИ

§ 1. Етичният кодекс на общинския съветник при Общински съвет – Кнежа за мандат 2023-2027 г. e разработен на основание и във връзка с изменението на Закона за местното самоуправление и местната администрация, обнародвано в Държавен вестник, бр. 38 от 9 май 2025 г. 
§ 2. Етичният кодекс на общинския съветник при Общински съвет – Кнежа за мандат 2023-2027 г. може да бъде изменян, допълван или отменян с решение на Общински съвет Кнежа.
§ 3. Етичният кодекс на общинския съветник при Общински съвет – Кнежа за мандат 2023-2027 г. е приет с Решение № ……… по Протокол № ………от заседание на общинския съвет, състояло се на …………….. година в заседателната зала на Общинския съвет Кнежа и влиза в сила от датата на публикуването му на интернет страницата на Община Кнежа. 
Приложение 1 : Декларация за конфиденциалност
ПРИЛОЖЕНИЕ
към чл.13 ал.2
Декларация за конфиденциалност

Долуподписаният/ата__________________________________________________



(собствено, бащино и фамилно име)

гр._________, с постоянен адрес:________________________________, в качеството си на


Д Е К Л А Р И Р А М, 
1. Задължавам се да не разгласявам по никакъв начин конфиденциална информация, станала ми известна в процеса на работата ми.

2. Задължавам се да пазя конфиденциалната информация добросъвестно, за да предпазя разпространяването и публикуването й от лица, които нямат правото да я разпространяват и публикуват.

3. Ще спазвам конфиденциалност за срок от 5 години.

Конфиденциална информация по смисъла на настоящата Декларация е всяка търговска, техническа или финансова информация, получена в писмен, устен или електронен вид. 

Разгласяване на конфиденциална информация по смисъла на настоящата Декларация представлява всякакъв вид устно или писмено изявление, предаване на информация на хартиен, електронен или друг носител, включително по поща, факс или електронна поща, както и всякакъв друг начин на разгласяване на информация, в това число чрез средствата за масово осведомяване, печатните издания или Интернет.

Задължението за запазване на конфиденциалност няма да се прилага по отношение на информация, която е предадена по искане на компетентен орган, както и по отношение на информация, която е била публично оповестена или е била придобита от трети лица.

Известна ми е отговорността по чл.313 от НК за неверни данни.
______________ 20            г.
Подпис: ________________
Приложение 2: Уведомление за получен подарък 

ПРИЛОЖЕНИЕ
към чл.23
УВЕДОМЛЕНИЕ

за получен подарък

Подписаният /та......................................................................................................................

с постоянен адрес....................................................................................................................

л. к. №............................, издадена от........................................... на.....................................

ЕГН............................................................................................................................................

ДЕКЛАРИРАМ

В качеството си на ………………………………………….. получих от …………………………………………………………………………………………………..  подарък, който подлежи на обявяване по реда на чл.23, от Етичния кодекс на Общински съвет – Кнежа.

Вид на подаръка..............................................................................................................

......................................................................................................................................................

Дата на получаване.....................................................................................................................

Други обстоятелства...................................................................................................................

..............................................................................................................................................................................................................................................................................................................

Дата:..............................                                                           Декларатор:..........................

гр. Кнежа
�

